



በስመ አብ ወወልድ ወመንፈስ ቅዱስ አሐዱ አምላክ አሜን፡፡

የሶምሶን ታሪክ ከውስጥ ይነበባል።
ሶምሶን ጸጉሩን ተላጭቶ እጅና እግሩን ታስሮ ይታያል።

ቀጣዩን መነባንብም በቃሉ ይሰራል።

     ሃሳባ እንደ ሥጋ ምናለ ቢጨበጥ ቢታሰር

አካል ግዙፍ ወስዶ ነስቶ እንዲ በብረት ቢታሰር

እግሩ እንዳይል ወዲያ ወዲህ አንድ ቦታ ቢቸነከር

ምናለ የሰው ልጅ ባያጠፋ ምናለ ከበደል ቢፀዳ

ወይ ካጠፋ በኋላ ጥፋቱን ሁሉ እንዳይረዳ

መልሶ መክፈል ላይቻለው የህሊናውን ውዝፍ እዳ

በጸጸት ልቡ ተሸንቁጦ ቁጭት መንፈሱን እንዳይመትረው

የትላንቱን እያነሳ ውስጡን ሰላም የሚነሳው 

ህሊና የሚሉት ነገር ባይኖረው፡፡

ሶምሶን ሶምሶን ሶምሶን ተላላ

እግዜር ይይልሽ አንቺ ደሊላ

እሷ ነች ይህን ያደረገች ዋንኛ ለውድቀቴ

እሷ ነች የገደለችኝ ደሊላ ነች ጠላቴ

ሳልታወር ያወረችኝ በመውደዷ ምትሃት ስራይ

አዚሟን ያሮረችብኝ ዓይኔም በቅጡ እንዳያይ

በቅላጼዋ ያሰረችኝ ያደረገችኝ የፍቅሯ ባሪያ

በውበቷ ወላፈን አንድዳ ያረመጠችኝ ቋያ

እሷ ነች እንቁዬን የጣልኩላት እርያ

አልቅሳ ተነፋርቃ የወደደችኝ መስላ

በውበቷ ልቤን አቅልጣ አባብላ

በለስላሳ የአንደበት ንግግሯ ውስጤን አማላ 

ጉድ ሰራችኝ ደሊላ፡፡

ዳሩ አንቺ የት ስታውቂው እንዲ ለጉድ ያዋበሽን

እሱን ብታውቂ ኖሮማ ባልበደልሽበት ውበትሽን

በክህደት ምላጭ ባላጨሽው የፀጋው ማደሪያ ፀጉሬን

ግን አልፈርድብሽም ከቶ ባንቺ እኔ ሶምሶን ነኝ የማረባ

እንኳንስና አንቺ ስሙ ከጆሮሽ ያልገባ

ከናቴ ጡት ወተት ጋራ ያደኩኝ ስሙን ስጠባ

ኃይሉን ያደለኝ ናዝራዊ ፀጉሬ በፀጋው የተቀባ

እኔ ራሴ መች አወኩት ልቤ በእምነቱ መች ተቀባ፡፡

እኔ ሶምሶን! አያርገውና የዛሬ

የፀጉሬ ጉልበት ሰርጎ ገብቶ ተዋሕዶ ከእጄ ከግሬ

እልፉን በግራ እልፉን በቀኝ አዝመራውን እንደደራ ገበሬ

አንገት አንገታቸውን አጭጄ ቀንጥሼ ሰብስቤ ከምሬ

አበራያቸው ነበር እንደበሬ፡፡

እኔ ሶምሶን……

ጦም ውሎ ጦም አድሮ ወጥቶ ማሳ እንደገባ ገበሬ 

ቅሜ እከካቸው ነበር እንደ ጥሬ

እኔ ሶምሶን…..

እንዲህ ሊያስረኝ አንድ አለንጋ

ከነጦር ከነጋሻቸው ሳልሄድ ጋሻ ጦር ፍለጋ

ብቻዬን ጨረስኳቸው ሁሉን ባህያ መንጋጋ

ሶምሶን መጣ ሲባል ገና ድምፄም ከሩቅ ሲጠጋ 

ውሃ ይሆን ነበር ሃሞታቸው ባጥንት ውስጥ ነበር መቅኔ ሚረጋ፡፡

እኔ ሶምሶን….

ዘሎ ሊያደርቀኝ በክርኑ

እሱ አንበሳ በመሆኑ

ቢከምርብኝ አንበሳ ስለኔ ዝና ያልሰማ

ከሁለት ቦታ ሰነጠኩት እጆቹን ይዤ እንደካርማ፡፡

ታዲያ እንዲ ያደረገኝን አምላክ አጥንት አፅንቶ ያበጃጅን የኔን ሥጋ

እኔ ራሴ መች አወኩት የፀጋዬን አልፋና ኦሜጋ

የለም የለም ሰው አልኮንንም ሰው አላማም

እኔው ነኝ የእኔው ጠላት ወድጄ ባልረታላት

እኔ ሶምሶምን የሚረታ ደሊላ ምን ጉልበት አላት

                     ማን ጉልበት ሰጣት

ወድጃት ባልቀባዥር የልቤን ምስጢር ባላወጣ

ማን ፀጉሬን በላጨ ማን ዓይኔን ባወጣ

የትኛው የሙት ልጅ ነው ደፍሮ እጄን ሊይዝ የሚመጣ

የምላስ ጉድ ነው ይሄ ጣጣ

አፌ ነው ጠላቴ እሱ ነው የኔባላንጣ

እግዜር ይይልህ አፌ

ያምላኬንና የወላጆቼን ማስጠንቀቂያ ተላልፌ 

ባንተ ነው የተሸነፍኩት በል ሳይለኝ ለፍልፌ

ጸጋዬም አብሮ ከጸጉሬ የተገፈፈው ከራሴ

ባንተ ጦስ ነው ምላሴ

ወይኔ ሶምሶን …

ምን ያደርጋጋል አሁን እስቲ ምላስ የሚሉት ትርፍ ሥጋ

ሰውን የሚያህል ግዙፍ አካል አጋልጦ ከሚሰጥ ላደጋ

ምናለ ቢነቀል ቢመነገል አልያም ቢጣጋ ከትናጋ

የነፍስን ትልቅ ምስጢር አፍ ቀዳዳ ሆኖ ከሚያፈስ

ምናለ እሱስ ቢዘጋ አፍንጫ አይበቃም ለመተንፈስ

ያልበደለውን ምስኪን አይዓይኔን በጋለ ብረት ከሚጓጉጡት

ምናለ ምላሴን በቆረጡት ምናለ አፌን በለጎሙት፡፡

ለካስ በሱ ነው የሚዋጠው ለካስ በሱ ነው የሚጎረስ
ረሳሁት እኮ ቀናት ቢያልፉኝ አንዳች ሳልበላ እህል ሳልቀምስ

 ጥርኝ ውሃ እንኳን ካፌ ሳይደርስ

እህል ለአፍ ብቻ ቢሆን ውሃም ለምላስ ማረስረሻ

አፌና ምላሴ እንዲደርቁ እንደበጋ ምድር እንደበጋ እርሻ

የእስራኤል አምላክ ምስክሬ ነው እህል ውሃም አልሻ

ብቻ ብሻስ ማን ይሰጣል

አፌ ሁሉን አስነጥቆኛል፡፡

ለነገሩ ሳስበው ልቤ አስቀድሞ ባይወዳት 

አፌ ምስጡሩን ባላወጋት

አሆን ልቤ ነው ጠላቴ አፌ ምንም አልበደለ 

በልብ ያልተዘራውን ክፋት አፍ ከወዴት አበቀለ

ምስጢር ቁምነገር በሞላ ልብ ውስጥ ነው መቀመጫው 

ልቤ በአፉ ለአፌ የልቡን ምስጢር ማን ንግር አለው

ፈጽሞ በአፍ አይደለም የልብ ምስጢር የሚዘራ

ፊት የልብ አፍ ሲከፈት ነው በውስጥ ሲያወራ

ልብ ሲያመነታ የተፋውን አፍ ይሰማዋል በውስጥ ጆሮ 

ይህኔ የውጪው አፍ ወደ ውጪ ይተፋዋልአንቅሮ

አዎ ልክ ነኝ ልቤ ነው ጠላቴ ከእኔ ደሊላን የወደደ

ኋላም ከውስጤ ሳይወጣ የግሌ ሊሆን የሄደ

የልቤን ምስጢር እንደያዘ እኔን የሸጠ የካደ

ባንዳ ለጠላት ያገደ

በእጇ ስትነካው የተቀደደ

ጥብቅ ምስጢሩን የሰደደ

ልቤ ነው እኔን ያዋረደ

አሁን ማሰብ ማገናዘብ

መላ አካልን መሰብሰብ

የሰው ሃላፊነት በሙሉ

መመርመሩ ማስተዋሉ

ይችን ጭብጥ ለሚያክለው

ለልብ መስጠት ተገቢ ነው፡፡

ትልቅ ትንሽ ጠቢብ ዝንጉ

መጽዋች ሌባ ለጋስ ንፉግ

የዋህ ጨካኝ ክፉ ደጉ

የሰው ልኩ የሰው ጥጉ ማዕረጉ

የውስጥ ቀለሙ ነጠብጣቡ

የነፍስ ከሥጋ ስምረቱ አሰካኩ አገባቡ

የሰው ዓይን የነፍስ ቅቡ

እንዴት ይለካል በልቡ፡፡

ሃሳብ እንደ ሥጋ ምናለ ቢጨበጥ ቢታሰር

አካል ግዙፍ ነስቶ እንዲህ በብረት ቢታሰር

እግሩ አንዳይል ወዲያ ወዲህ አንድ ቦታ ቢቸነከር፡፡

ለነገሩ እኮ ዓይኔ ባያያት ጆሮዬ ድምጻን ባይሰማ

ልቤ ያ ብርቱ ልቡን ባልተቀማ

የለም የለም ዓይኔ ምን ይሁን

በደንብ ግራ ቀኝ ካላየ እንዴት ሄዳል መንገዱን

የልብ ዓይን ካላየ የሥጋ ዓይን መች ያይና

በዓይኗ ዓይኑን የቃኘ ልቤ የዓይኔ ብርሃን ያላት ላምባዲና

በፍልስጤሞች የሚሞላ መርዛም ላምባዋን ሳያጠና

ለነገሩማ ልቤ አንዴ እንዳያት በፍቅሯ ሞራ ተጋርዶ 

ረዳት ዓይን እንደሚፈልግ የሚያይለት ሞራውን ቀዶ

ክፉና ደጉን የሚለይለት ዓይኖቹን 

መላ አካሌም  ተረድቶታል ምንም ቢሆን ትንሽ አርፍዶ፡፡

እና ይህን እያየ ዓይኔ እሱም ሊያያት መራቡ

ቀንደኛ ተጠያቂ ነው  በመመራቱ በውር ልቡ

እግሬ በመሄድ ካለችበት እጄ ገላዋን በመዳሰስ

ባዞ እንባ ሊቀጥን ሊሟሟ ክንዴ ራሷን በመንተራስ

ባለንጋ ጣቷ ሲቆፈር የምስጢር ቦታ የእኔም ራስ

                   ከጭን ጉልበቷ በመጎንበስ

ጆሮዬም ካፏ ተሻርኮ ያን ቅላጼዋን በማስገባት 

ሁለመናዬን ተቆጣጥራ ስታጋድመኝ በልዩ መትሃት

ልቤ ሌላውን እንዳይሰማ ሸፍኖ ደፍኖ አደንቁሮት

ይኸው አስጠቁኝ አካላቶቼ የወደደችውን አመቻቹላት 

እኔነቴ ሰውነቴ መላ አካሌ በጠቅላላ

ተገዝቷል ለዚያች ክፉ ደሊላ፡፡

የጠላቴ ወዳጅ ጠላቴ ነው ይህ እምነቴ ነው የሁሌ

ሺ ጊዜ ቢሆን የገዛ አካሌ

እናም ስሙኝ አካላቴ

ወዳጅ ሆናችሁ የጠላቴ

እንዳጣላችሁኝ ከወዳጄ

እርቃኔን እንዳስቀራችሁኝ ልዩ ፀጋዬን አስወስጄ

እበቀላችኋለው በእጄ

በደህና ጊዜ ተገላግለሃል ዓይኔ ክፉ እንዳታይ 

ጆሮዬ ግን ትሰማለይ ገና ሲያለግጡብኝ በአደባባይ

ሞት ለሁሉ የማይቀር አንድ ነው

ጀግና ሞት ግን የሚለየው

ማርከሻ እንዲሆን ለቁጭቱ

ስራ ይሰራም ሞቱ፡፡

(ተንበርክኮ)

ከናቴ ማህፀን የመረጥከኝ
ፀጋህን በግፍ ያደልከኝ

ከዛ ከፀጋህ ቆንጥረህ ለዛሬ ብቻ ትንሽ ስጠኝ፡፡

ጠላት እንዳይመካ በጉልበቱ

መልሰህ አድርገኝ ብርቱ

እንዳትታማ በእኔ ድካም 

በፊታቸው በብርታት ልቁም

አምላክህ የትአለ ብለው በስምህ እንዳይዘብቱ 

መልሰህ አድርገኝ ብርቱ፡፡

ላፍርሰው አደባባዩን መድረኩንም በጠቅላላ

ክፉዎች ይደምሰሱ አብራ ተጨፍልቃ ደሊላ

ሥጋዬን አብሯቸው ይሙት አልፈልገውም ከዚህ በኋላ

መቼስ ከየት መጣል በገና ጊደር ከየት ይገኛል አሁን ካህን

ኑዛዜዬም ንስሐ ይሁን አሜን ለይኩን፡፡

                        ወታደር፡- ፈጠን በል ተከተለኝ

ሶምሶን፡- ዋናው ምሶሶው ላይ እሰሩ˜

ወስብሐት ለእግዚአብሔር አሜን፡፡
በግርማይ ኃይሌ

ምንጭ፦

